PATVRITINTA

 Šiaulių lopšelio-darželio „Kregždutė“

 direktoriaus 2019 m. sausio 22 d.

 įsakymu Nr. P-4

**ŠIAULIŲ LOPŠELIO-DARŽELIO „KREGŽDUTĖ“**

**DARBUOTOJŲ ETIKOS KODEKSAS**

**I SKYRIUS**

**BENDROSIOS NUOSTATOS**

1. Šiaulių lopšelio-darželio „Kregždutė“ (toliau – lopšelis-darželis) darbuotojų etikos kodekse (toliau – Etikos kodeksas) skelbiamos bendražmogiškosios bei profesinės etikos vertybinės nuostatos ir moralaus elgesio principai, kuriuos įsipareigoja taikyti visi įstaigos darbuotojai.
2. Etikos kodeksas skiriamas tam, kad padėtų lopšelio – darželio bendruomenei suprasti etiško elgesio problemas, kurios gali kilti darbinėje veikloje, tarpusavio santykiuose, viešame gyvenime, bei padėtų jas spręsti.
3. Etikos kodeksas papildo pedagogų ir darbuotojų teisių, pareigų, atsakomybės nuostatas, kurios yra reglamentuotos LR Švietimo įstatyme, lopšelio-darželio nuostatuose, lopšelio-darželio darbo tvarkos taisyklėse, kituose norminiuose teisės aktuose, reglamentuoja dalykinio elgesio nuostatas ir elgesio normas, kurių tiesiogiai nenustato Lietuvos Respublikos teisės aktai, darbo sutartys ir vidaus tvarkos dokumentai.

**II SKYRIUS**

**PAGRINDINĖS SĄVOKOS**

**Darbuotojai** – pedagogai, administracijos ir kiti darbuotojai, susiję lopšelio – darželio darbo santykiais.

**Etika** – tai asmens elgesį ir veiksmus sąlygojantis vertybių taikymas.

**Moralė** – tai žmonių elgesį reguliuojančios normos ir principai.

**Darbuotojų etika** – dora, pareigingumu, atsakingumu, kūrybingumu, sąžiningumu, teisingumu, žmoniškumu, objektyvumu grindžiami tarpusavio ir darbo santykiai, nepriekaištingas etinės elgsenos laikymasis viešame gyvenime.

**Etikos normų pažeidimas** – poelgis, veiksmas, elgesys darbe, visuomenėje, tarpusavio bendravime, sukeliantis prieštaringus bendradarbių vertinimus, pasireiškiančius priimtų dorovinės elgsenos normų nepaisymu, ignoravimu ar pažeidimu, kuris blogina bendruomenės mikroklimatą, trikdo darbinę nuotaiką ir darbo ritmą.

**Etikos problema** – netinkamai padarytas sprendimas ar atliktas veiksmas, pažeidžiant etikos normas.

**Etiškas sprendimas** – tai geras, teisingas, visuomenės daugumos puoselėjamoms vertybėms neprieštaraujantis sprendimas.

**Privatus darbuotojo interesas** – turtinis arba neturtinis darbuotojo suinteresuotumas, galintis turėti įtakos sprendimams atliekant tarnybines pareigas.

**Interesų konfliktas** – situacija, kai darbuotojas atlikdamas savo pareigas vykdo pavedimus ir dalyvauja sprendimų priėmime bei priima sprendimus susijusius su jo privačiais interesais.

**Viešieji visuomenės (valstybės) interesai** – visuomenės (valstybės) suinteresuotumas.

Visuomenė tikisi, kad darbuotojas į darbą žiūrės kaip į pašaukimą.

**Kompetencija** – funkcinis gebėjimas adekvačiai atlikti tam tikrą veiklą, turėti jai pakankamai žinių, įgūdžių, energijos.

**Vertybė** – idėjos ir įsitikinimai formuojantys, skatinantys žmogaus būvį ar elgseną.

**Tolerancija** – pakantus gerbimas kitos nuomonės, požiūrių, įsitikinimų, tikėjimo.

**III SKYRIUS**

**DARBUOTOJŲ ETIKOS KODEKSO TIKSLAI IR UŽDAVINIAI**

4. Etikos kodekso tikslas - apsaugoti lopšelio-darželio darbuotojus nuo veiksmų, galinčių pakenkti asmens bei lopšelio – darželio bendruomenės autoritetui.

5. Etikos kodekso uždavinys - užtikrinti, kad visų lopšelio – darželio bendruomenės narių tarpusavio santykiai būtų pagrįsti tolerancijos ir pagarbos vienų kitiems, teisingumo, orumo ir žmogaus teisių, atsakomybės, sąžiningumo ir atidos principais.

**IV SKYRIUS**

**PAGRINDINIAI ETIKOS PRINCIPAI IR ETIKOS VEIKLOS REIKALAVIMAI**

1. Lopšelio-darželio darbuotojai įsipareigoja:

6.1. Aktyviai palaikyti lopšelio – darželio siekius, garbingai atstovauti įstaigos vidaus ir išorės gyvenime, tinkamai reprezentuoti jos vardą Lietuvoje ir užsienyje.

6.2. Objektyviai vertinti kitų darbus ir pastangas atskleidžiant nepanaudotas galimybes kolegiškai patariant ir padedant vieni kitiems.

6.3. Laiku, atidžiai ir profesionaliai atlikti pareiginėse instrukcijose numatytas funkcijas.

6.4. Jautriai ir dėmesingai bendrauti su ugdytiniais, jų tėvais (globėjais, rūpintojais), kitais šeimos nariais, kolegomis ir bendruomenėmis, siekdamas geros ugdytinių savijautos.

6.5. Puoselėti pagarbius savitarpio santykius su kiekvienu bendruomenės nariu bei su savivaldos institucijomis (lopšelio-darželio taryba ir kitomis).

6.6. Vadovautis skirtingų lyčių lygybės principu, būti tolerantiškiems kitai nuomonei, kitų tautybių, rasių, religinių bei politinių įsitikinimų atstovams.

6.7. Konfliktinėse situacijose elgtis tolerantiškai ir savikritiškai. Išklausyti visų pusių argumentus ir ieškoti objektyvaus sprendimo.

6.8. Siekiant išvengti konfliktų, svarbius klausimus ypač apmokėjimo už darbą, premijų skyrimą, svarstyti viešai.

1. Suteikiant pedagoginį vardą, apdovanojimą, kolegos veiklos pripažinimą, turi būti remiamasi tik dalykišku pateikto darbo vertinimu bei profesinėmis pretendento savybėmis, o ne asmeniniu ar politiniu santykiu.
2. Pedagogų ir kitų darbuotojų santykiuose tiesos sakymas, viešumas, tiesos gynimas, draugiškumas ir geranoriškumas yra vieni svarbiausių lopšelio – darželio bendruomenės nario etikos principų.
3. Tausoti ir atsakingai naudoti lopšelio-darželio turtą, medžiaginius išteklius, taupiai naudoti valstybės, rėmėjų, investuotojų lėšas vykdant lopšelio-darželio tikslus, uždavinius ir prisiimtus įsipareigojimus.
4. Kiekvienas pedagogas ir darbuotojas turi be baimės, tačiau korektiškai ir geranoriškai kelti į viešumą esamas negeroves, jis turi būti teisingai suprastas, tik kaip siekiantis pagerinti bendruomenėje profesinės etikos klimatą.
5. Kiekvienas lopšelio – darželio narys turi prisiimti dalį atsakomybės už sklandų darbą, savo veikloje turi vadovautis bendruomenės viešaisiais interesais, vengti viešųjų ir privačių interesų konflikto.
6. Gerbti ir aktyviai prisidėti puoselėjant esamas ir kuriant naujas bendruomenės tradicijas.
7. Darbuotojai turi suprasti, jog etiką pažeidžia:

13.1. kai darbuotojai yra diskriminuojami dėl šeimyninės padėties, amžiaus, išsilavinimo, dalyvavimo politinėje, visuomeninėje, kultūrinėje, religinėje ar sportinėje veikloje;

13.2. kai vyksta nesąžininga profesinė konkurencija tarp kolegų, dalyvavimas negarbinguose sandoriuose, visiems pedagogams skirtos informacijos slėpimas, eskaluojami smulkmeniški konfliktai bei intrigos;

13.3. kai nepagarbiai atsiliepiama apie nedalyvaujančio kolegos pedagoginius gebėjimus, asmenines savybes. Naudojamasi privataus pobūdžio informacijos apie vaiką be jo tėvų sutikimo, kaip mokymo ar tyrimo medžiagą.

13.4. kai paviešinama arba viešai aptarinėjama konfidenciali informacija apie kolegas (darbo užmokestis, karjeros ketinimai, asmeniniai reikalai ir pan.).

**V SKYRIUS**

**MOKYMO(SI) IR DARBO ETIKA**

1. Bendraujant ir bendradarbiaujant dalykinėje srityje auklėtojai ir kiti darbuotojai turi būti kompetentingi, kultūringi, humaniški, teisingi, reiklūs sau ir kitiems.
2. Darbuotojas privalo nešiurkščiai, neįžeidžiančiai, bet reikliai reikšti savo mintis.
3. Primygtinai nereikalauti asmeninio pobūdžio informacijos.
4. Pasitikėjimo atmosferai kenkia konfidencialios informacijos pateikimas (atskleidimas) tretiesiems asmenims, jų aptarinėjimas su kitais darbuotojais nesant specialaus teisinio pagrindo.
5. Neleistina naudoti privataus pobūdžio informacijos apie vaiką be jo tėvų sutikimo, kaip mokymo ar tyrimo medžiagą.

**VI SKYRIUS**

**KODEKSO PRIĖMIMAS IR ĮGYVENDINIMAS**

19. Būtina Etikos kodekso priėmimo sąlyga – viešas pritarimas projektui.

20. Lopšelio-darželio bendruomenė įsipareigoja gerbti Etikos kodeksą ir rūpintis jo veiksmingumu.

21. Etikos kodekso priežiūrą atlieka direktoriaus įsakymu sudaryta lopšelio-darželio bendruomenės narių elgesio ir etikos kodekso priežiūros komisija (toliau tekste – Komisija), vadovaudamasi Etikos kodeksu.

22. Komisijos penkis narius trejiems metams tvirtina direktorius. Kandidatus tapti Komisijos nariais siūlo: 3 – pedagogų taryba, 1 – nepedagoginių darbuotojų susirinkimas, 1- deleguoja direktorius iš administracijos kiekvienam gautam prašymui tirti. Komisijos nariai gali eiti pareigas ne ilgiau kaip dvi kadencijas iš eilės. Komisija dirba vadovaudamasi Etikos kodeksu, kurį tvirtina direktorius. Komisija į posėdžius turi teisę kviesti su svarstomu klausimu susijusius asmenis.

23. Komisijos posėdžiai šaukiami gavus prašymą arba siekiant inicijuoti Etikos kodekso papildymus ar pakeitimus.

24. Komisijos posėdžius šaukia ir jiems vadovauja Komisijos pirmininkas. Jeigu gautas prašymas susijęs su Komisijos pirmininku, posėdį šaukia ir jam vadovauja Komisijos pirmininko pavaduotojas (Komisijos pirmininku ar pavaduotoju negali būti administracijos atstovas).

25. Pažeidimai, dėl kurių kreipiamasi į Komisiją, turi būti įvykę ne anksčiau negu prieš 14 kalendorinių dienų.

26. Prašymai dėl etikos pažeidimų registruojami įteikiant Komisijos pirmininkui. Priimami svarstyti tik aiškiai motyvuoti prašymai. Anoniminiai prašymai nesvarstomi.

27. Komisija privalo išnagrinėti gautą prašymą, priimti sprendimą ir raštu (pasirašytu Komisijos pirmininko) atsakyti prašymą pateikusiam ar suinteresuotam asmeniui ne vėliau kaip per 10 darbo dienų nuo prašymo gavimo dienos. Komisija prašymo išnagrinėjimo terminą gali pratęsti motyvuotu sprendimu.

28. Lopšelio-darželio bendruomenės narys, dėl kurio gautas prašymas, yra informuojamas apie jo turinį ir pateikia raštu paaiškinimus per 3 darbo dienas nuo informavimo dienos.

29. Lopšelio-darželio bendruomenės narys turi teisę dalyvauti Komisijos posėdyje, kuriame svarstomas su juo susijęs prašymas ar informacija.

30. Komisijos nariai privalo laikytis konfidencialumo ir neskleisti informacijos apie tiriamą medžiagą, kol atliekamas tyrimas.

31. Komisijos sprendimai yra teisėti, jei posėdyje dalyvauja ne mažiau kaip 3 Komisijos nariai. Nedalyvaujant pirmininkui, Komisijai vadovauja pirmininko pavaduotojas.

32. Komisijos sprendimai priimami balsų dauguma. Jeigu posėdyje dalyvaujančių narių balsai pasiskirsto po lygiai, lemiamas yra Komisijos pirmininko balsas.

33. Etikos kodeksas negali numatyti visų nepagarbos pripažintoms profesinėms vertybėms atvejų, todėl Komisija, nagrinėdama konkrečius prašymus dėl nederamo elgesio Etikos kodekse nenumatytais atvejais, turi spręsti, ar konkretus poelgis nesuderinamas su profesinės etikos vertybėmis, ar gali būti toleruojamas.

34. Komisija, nusprendusi, kad svarstyto asmens elgesys pažeidė Etikos kodeksą, atsižvelgdama į pažeidimo pobūdį ir laipsnį, turi teisę tokį pažeidimą laikyti darbo pareigų pažeidimu ir taikyti moralinio poveikio priemones (pvz., pokalbis, žodinė pastaba, įspėjimas ir t.t.).

**VII SKYRIUS**

**BAIGIAMOSIOS NUOSTATOS**

35. Etikos kodeksas priimtas kaip lopšelio-darželio bendruomenės susitarimas dėl tam tikrų vertybinių, elgesio nuostatų turi palaikyti etinį susirūpinimą, skatinti svarstyti, diskutuoti etinius klausimus ir jų sprendimo būdus, kaip įsipareigojimas, o ne įpareigojimas.

36. Šis Etikos kodeksas priimamas visuotiniame bendruomenės susirinkime bendruomenės narių balsų dauguma. Tokia pat tvarka daromi ir šio Etikos kodekso pakeitimai ir papildymai.

37. Su Etikos kodekso turiniu supažindinamas kiekvienas bendruomenės narys pasirašytinai ant atskiro lapo, kuris saugomas kartu su Etikos kodeksu. Atsisakius pasirašyti, apie tai pažymima tame pačiame lape.

38. Naujai priimamas į darbą bendruomenės narys supažindinamas su šiuo Etikos kodeksu pasirašytinai.

38. Etikos kodeksas skelbiamas lopšelio-darželio internetinėje svetainėje, adresu: [www.kregzdute.mir.lt](http://www.kregzdute.mir.lt)

39. Kiekvienas lopšelio-darželio darbuotojas privalo savo veikloje vadovautis Etikos kodeksu.

\_\_\_\_\_\_\_\_\_\_\_\_\_\_\_\_

PRITARTA

Visuotiniame bendruomenės susirinkime

2019-01-21, protokolo Nr. LDS-1